b'\n_START_ARTICLE_\n\xc5\xa0tirje grobijani\n_START_PARAGRAPH_\n\xc5\xa0tirje grobijani (italijansko I quatro rusteghi) so komi\xc4\x8dna opera v treh dejanjih (\xc5\xa1tirih slikah) skladatelja Ermanna Wolf-Ferarrija. Libreto je po besedilu Carla Goldonija napisal Giuseppe Pizzolato. Krstna predstava je bila 19. marca 1906 v M\xc3\xbcnchnu. Opera je bila ve\xc4\x8dkrat na sporedu ljubljanske Opere.\n_START_SECTION_\nVsebina\n_START_PARAGRAPH_\nGodi se v Benetkah okoli leta 1800.\n_START_SECTION_\nPrva slika\n_START_PARAGRAPH_\nPo bene\xc5\xa1kih ulicah se odvija karneval, povsod vlada veselje. Doma pa sedita Margarita, druga \xc5\xbeena bogatega Lunarda in njegova h\xc4\x8derka iz prvega zakona Lucieta in si to\xc5\xbeita o neznosnem \xc5\xbeivljenju, ki ga imata zaradi nazorov o\xc4\x8deta oziroma mo\xc5\xbea. Ne privo\xc5\xa1\xc4\x8di jima ni\xc4\x8desar, ne pusti ju nikamor, za zabave nima posluha. \xe2\x80\x94 Lucieta vidi edino svojo re\xc5\xa1itev v mo\xc5\xbeitvi, o kateri nekaj sluti, a od matere ni\xc4\x8desar ne izve._NEWLINE_V tem se vrne Lunardo domov, ne pozdravi, ampak na njun po\xc2\xadzdrav odvrne, da je domov na ve\xc4\x8derjo povabil tri plemenite mo\xc5\xbee: Kanciana, Mavricija in Simona. Dekletoma se zdijo \xc5\xa1e huj\xc5\xa1i kot o\xc4\x8de oziroma mo\xc5\xbe. Razo\xc4\x8daranje obeh razjezi Lunarda, ki jima napravi pridigo o\xc2\xa0\xc2\xbbdana\xc5\xa1njih \xc5\xbeenskah\xc2\xab\xc2\xa0in kon\xc4\x8dno spodi Lucieto iz sobe._NEWLINE_Na \xc5\xbeenino vpra\xc5\xa1anje o mo\xc5\xbeitvi pove Lunardo, da je \xc5\xbee ve\xc4\x8dinoma vse dogovorjeno in da je \xc5\xbeenin Filipeto, Mavricijev sin. Odlo\xc4\x8dil se je namre\xc4\x8d, da se bodo\xc4\x8da mladoporo\xc4\x8denca pred poroko ne bosta videvala, ker v svoji hi\xc5\xa1i ne bo trpel ljubkovanja. Predno vstopi Mavricij, \xc5\xbeeno na silo jo izrine iz sobe. Mavricij pride in oba se dogovorita o poroki.\n_START_SECTION_\nDruga slika\n_START_PARAGRAPH_\nFilipeto pove svoji teti Marini, Simonovi \xc5\xbeeni, da ga o\xc4\x8de ho\xc4\x8de o\xc5\xbeeniti z Lucieto, ki pa jo bo smel videti \xc5\xa1ele pri poroki, zato jo prosi, naj mu pomaga._NEWLINE_V tem pride na obisk Felice s svojim mo\xc5\xbeem Cancianom in svojim prijateljem Riccardom. \xc5\xbdeni skujeta na\xc4\x8drt, da pripelje Riccardo Filipeta, maskiranega na Lunardov dom, kjer naj se spoznata z Lucieto.\n_START_SECTION_\nDrugo dejanje\n_START_PARAGRAPH_\nNa\xc4\x8drt se izvr\xc5\xa1i in skoraj gladko izte\xc4\x8de. V zadnjem trenutku sli\xc5\xa1ijo, da prihajajo mo\xc5\xbeje, ki so bili zbrani v sosednji sobi. Filipeto in Riccardo se skrijeta. \xe2\x80\x94 Lunardo sve\xc4\x8dano naznani, da je Lucieta zaro\xc4\x8dena s Filipetom. O\xc4\x8de Mavricij je \xc5\xa1el domov po sina. \xc4\x8cim se vrne, bo zaroka in takoj nato poroka._NEWLINE_\xc5\xbdenske se grozno prestra\xc5\xa1ijo. V tem se vrne Mavricij, ves iz sebe, ker ni na\xc5\xa1el doma Filipeta, ki da je od\xc5\xa1el z Riccardom, tistim, ki ska\xc4\x8de okrog gospe Felice. Riccardo sli\xc5\xa1i v svojem skrivali\xc5\xa1\xc4\x8du, da ga imenujejo pote\xc2\xadpuha, zato plane ven in za njim \xc5\xa1e Filipeta. Zavlada prava zme\xc5\xa1njava, lovljenje in kri\xc4\x8danje.\n_START_SECTION_\nTretje dejanje\n_START_PARAGRAPH_\nPrizadeti mo\xc5\xbeje snujejo ma\xc5\xa1\xc4\x8devanje in tarnajo, da so \xc5\xbeenske za\xc4\x8detek vseh te\xc5\xbeav in vseh nadlog. Njihovi naklepi izzvenijo v besedah: "Predse jo postavim, kak kolec pograbim, po\xc2\xad tem jo nabijem, ji glavo razbijem, nato za slovo jo zadavim, tako, tako, tako!"_NEWLINE_Te besede sli\xc5\xa1i Felice, ki jim po\xc5\xa1teno izpra\xc5\xa1a vest in jim napravi tako pridigo, da ostanejo vsi trije brez sape. Kon\xc4\x8dno pripelje Felice Margerito, Marino, Lucieto in Felipeta. V splo\xc5\xa1nem ginjenju in solzah se sklene zaroka.'